CELEX: 32014R0324
Language: hu
Date: 2014-03-28 00:00:00
Title: A Bizottság 324/2014/EU végrehajtási rendelete ( 2014. március 28. ) a lengyelországi sertéshúspiacra vonatkozó rendkívüli támogatási intézkedések elfogadásáról

29.3.2014   
            
            
               HU
            
            
               Az Európai Unió Hivatalos Lapja
            
            
               L 95/24
            
         A BIZOTTSÁG 324/2014/EU VÉGREHAJTÁSI RENDELETE
   (2014. március 28.)
   a lengyelországi sertéshúspiacra vonatkozó rendkívüli támogatási intézkedések elfogadásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról, és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 220. cikke (1) bekezdésének a) pontjára,
   mivel:
   
               (1)
            
            
               A 2002/60/EK tanácsi irányelv (2) az afrikai sertéspestis elleni védekezésre vonatkozóan meghatározza azokat a minimumintézkedéseket, melyeket az Unió területén alkalmazni kell. Ennek megfelelően, a 2014/100/EU bizottsági végrehajtási határozat (3) és az azt megerősítő 2014/134/EU bizottsági végrehajtási határozat (4), valamint a 2014/178/EU bizottsági végrehajtási határozat (5) alapján Lengyelországnak biztosítania kell, hogy a járvány által érintett, kijelölt területe magában foglalja legalább az említett határozatok mellékleteiben felsorolt fertőzött területeket. Annak érdekében, hogy megakadályozza az afrikai sertéspestis terjedését és a kereskedelem további megzavarását Lengyelországban és más országokban, 2014. február 26-án (6) Lengyelország további megelőző intézkedéseket vezetett be a fertőzött területen. Ennek következtében a fertőzött területről származó friss sertéshúst és sertéshústermékeket egyedi ellenőrző intézkedéseknek vetik alá, kötelezően megjelölik őket egy különleges állat-egészségügyi jelöléssel, valamint bizonyos forgalombahozatali korlátozásokat alkalmaznak rájuk az egységes piacon belül.
            
         
               (2)
            
            
               Az említett állat-egészségügyi intézkedések alkalmazásából adódó, a friss sertéshúsra és a sertéshústermékekre vonatkozó forgalomba-hozatali korlátozások jelentős árcsökkenéshez vezetnek az érintett területeken, valamint fennakadást okoznak e területek sertéshúspiacának működésében. Ezért 2014. március 5-én Lengyelország arra kérte a Bizottságot, hogy vezessen be rendkívüli piactámogatási intézkedéseket az 1308/2013/EU rendeletben foglaltak szerint. Ezen intézkedések kizárólag az olyan friss sertéshúsra és a sertéshústermékekre vonatkoznak, melyek a korlátozások által közvetlenül érintett területen nevelt sertésekből származnak, az intézkedések alkalmazási ideje pedig csak a feltétlenül szükséges időtartamra terjedhet ki.
            
         
               (3)
            
            
               A támogatás összegét a támogatásra jogosult állatok hasított testének súlya alapján 100 kilogrammonként, korlátozott mennyiségre vonatkozóan és az állatonkénti maximális támogatható hasított súly meghatározásával kell megadni. A támogatás összegét a legfrissebb piaci információkat figyelembe véve kell meghatározni.
            
         
               (4)
            
            
               Az érintett területeken nevelt sertések tekintetében a támogatás feltétele az állatok vágóhídra szállítása, levágása, valamint a belőlük származó hús vagy hústermékek megjelölése és forgalmazása az érintett terület vonatkozásában a szállítás napján érvényben lévő, szigorított állat-egészségügyi szabályok szerint.
            
         
               (5)
            
            
               Rendelkezést kell hozni arra vonatkozóan, hogy az illetékes lengyel hatóságok valamennyi szükséges ellenőrzési és felügyeleti intézkedést alkalmazzák, és hogy a Bizottságot a megfelelő módon tájékoztassák. A támogatásra jogosult állatok szállítását, levágását és adott esetben szükség szerinti kezelését, valamint az ilyen állatokból származó friss sertéshús és sertéshústermékek forgalomba hozatalát az illetékes hatóságok ellenőrzése mellett kell elvégezni.
            
         
               (6)
            
            
               Az érintett területeken több héten át forgalombahozatali korlátozások voltak érvényben a friss sertéshúsra és a sertéshústermékekre vonatkozóan, ami a piaci folyamatok megzavarását és a termelők bevételeinek csökkenését eredményezte, valamint az állatok súlyának jelentős növekedéséhez, ezáltal pedig elfogadhatatlan állat-egészségügyi helyzet kialakulásához vezetett. Ezért az e rendeletben előírt intézkedéseknek a lengyel megelőző intézkedések elfogadása, azaz 2014. február 26-a óta szállított állatokra kell kiterjedniük. Mivel a jövőbeni fejlemények fényében újra meg kell vizsgálni a piaci helyzetet és ezen intézkedés hatását, az intézkedést csak három hónapig kell alkalmazni.
            
         
               (7)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
            
         ELFOGADTA EZT A RENDELETET:
   1. cikk
   (1)   Lengyelország felhatalmazást kap arra, hogy támogatást nyújtson az alábbi állatok levágásához, valamint az ilyen állatokból származó, a vonatkozó állat-egészségügyi jogszabályoknak megfelelő friss sertéshús és a sertéshústermékek forgalomba hozatalához:
   
               a)
            
            
               a 0103 92 19 KN-kód alá tartozó sertések;
            
         
               b)
            
            
               a 0103 92 11 KN-kód alá tartozó kocák.
            
         (2)   Az (1) bekezdésben említett támogatás csak akkor adható, ha az alábbi feltételek teljesülnek:
   
               a)
            
            
               a vonatkozó időszakokban az állatokat a 2014/100/EU vagy a 2014/134/EU végrehajtási határozat mellékletében vagy a 2014/178/EU végrehajtási határozat mellékletének II. részében vagy bármely más e tekintetben elfogadott bizottsági végrehajtási határozatban meghatározott területen tartották, és az ilyen területen tartott állatokból származó sertéshúsra az afrikai sertéspestis kapcsán forgalombahozatali korlátozások vonatkoznak;
            
         
               b)
            
            
               az állatok 2014. február 26-án az a) pontban meghatározott területen tartózkodtak, vagy ezen időpont után az említett területen születtek és ott nevelték őket;
            
         
               c)
            
            
               a vágóhídra való szállításuk napján az állatok olyan területen tartózkodnak, ahol a 2014. február 26-án Lengyelország mezőgazdasági és vidékfejlesztési minisztere által elrendelt, a vadon élő sertéseket érintő afrikai sertéspestissel kapcsolatos kiegészítő megelőző intézkedések vagy más, e tekintetben elfogadott, a sertéshúsnak az afrikai sertéspestis miatti forgalombahozatali korlátozásáról rendelkező nemzeti jogszabályok vannak érvényben.
            
         2. cikk
   Az 1. cikkben meghatározott támogatás az 1306/2013/EU európai parlamenti és tanácsi rendelet (7) 4. cikke (1) bekezdésének a) pontja szerint rendkívüli piactámogatási intézkedésnek minősül.
   3. cikk
   (1)   A sertéshústermelők az 1. cikkben meghatározott támogatást (a továbbiakban: „a támogatás”) a 2014. február 26. és 2014. május 25. között levágott állatokra vonatkozóan kérvényezhetik.
   (2)   A támogatás összege a szállított állatok hasított testének súlyát alapul véve 100 kilogrammonként 35,7 EUR. A piaci fejleményekre tekintettel a Bizottság módosíthatja ezt az összeget.
   (3)   A 100 kilogrammnál nagyobb súlyú hasított testtel rendelkező állatokra vonatkozó támogatás nem haladhatja meg a (2) bekezdésben a 100 kilogramm súlyú hasított testtel rendelkező sertésekre meghatározott támogatás összegét.
   (4)   A támogatás ötven százalékát, amely legfeljebb összesen 20 000 tonna súlyú hasított sertésre vonatkozik, az uniós költségvetésből kell finanszírozni.
   (5)   A kiadások csak akkor finanszírozhatók uniós forrásból, amennyiben Lengyelország 2014. augusztus 31-ig kifizeti a támogatásokat a kedvezményezetteknek.
   (6)   A támogatást Lengyelország a sertések levágását és a belőlük származó friss sertéshúsnak és sertéshústermékeknek a vonatkozó állat-egészségügyi szabályoknak megfelelő forgalomba hozatalát, valamint a 4. cikkben előírt ellenőrzések elvégzését követően fizeti ki.
   4. cikk
   (1)   Lengyelország minden szükséges intézkedést megtesz, beleértve az átfogó adminisztratív és fizikai ellenőrzéseket, annak érdekében, hogy biztosítsa az e rendeletben meghatározott előírások teljesülését. Emellett a lengyel hatóságok:
   
               a)
            
            
               az állatok származási és rendeltetési helyét is feltüntető, súlymérésre és számolásra vonatkozó űrlapokat tartalmazó, szabványos ellenőrzőlisták segítségével felügyelik az állatoknak a mezőgazdasági üzemből a vágóhídra való szállítását;
            
         
               b)
            
            
               biztosítják, hogy a támogatásban részesülő valamennyi termék megfelel az 1. cikk (2) bekezdésének a) pontjában meghatározott területekre vonatkozó korlátozásoknak;
            
         
               c)
            
            
               naptári hónaponként legalább egyszer adminisztratív és számviteli ellenőrzést végeznek valamennyi érintett vágóhídnál, ezzel biztosítva, hogy 2014. február 26-a vagy az utolsó ilyen ellenőrzés óta valamennyi olyan szállított állatot és belőlük származó húst, amelyre támogatást lehet kérvényezni, a rendelet előírásainak megfelelően kezeltek;
            
         
               d)
            
            
               helyszíni ellenőrzéseket végeznek és ezekről részletes, a következőket feltüntető jelentéseket készítenek:
               
                           i.
                        
                        
                           a mezőgazdasági üzemből elszállított állatok súlya és összlétszáma szállítási tételenként, a vágóhídra való elszállításuk és megérkezésük dátuma és ideje;
                        
                     
                           ii.
                        
                        
                           a vágóhíd által levágott sertések és kocák száma, az egyes hasított testek súlya, az állatok szállítására vonatkozó engedély, valamint az e rendelet hatálybalépése után levágott állatok esetében a szállítóeszköz plombaszáma.
                        
                     
         (2)   Az (1) bekezdésben említett ellenőrzéseket és vizsgálatokat a támogatás kifizetése előtt kell elvégezni. Lengyelország e rendelet hatálybalépésétől számítva legfeljebb 10 napon belül tájékoztatja a Bizottságot az e rendelet alapján bevezetett intézkedésekről és ellenőrzésekről.
   5. cikk
   (1)   Lengyelország minden szerdán az alábbiakról tájékoztatja a Bizottságot az előző hétre vonatkozóan:
   
               a)
            
            
               az e rendelettel összhangban levágásra szállított kocák és más sertések száma és hasított testük teljes súlya;
            
         
               b)
            
            
               a pénzügyi költségek becsült összege az 1. cikk (1) bekezdésében meghatározott valamennyi állatkategóriára vonatkozóan.
            
         Az első tájékoztatásban a 2014. február 26. óta e rendelettel összhangban levágásra szállított állatokról kell beszámolni. Az első albekezdésben előírt kötelezettség 2014. június 4-ig van érvényben.
   (2)   Lengyelország legkésőbb 2014. június 30-ig megküldi a Bizottságnak az e rendelet végrehajtásáról szóló részletes jelentést, beleértve az e rendelet 4. cikkével összhangban elvégzett ellenőrzések, vizsgálatok és felügyeleti intézkedések végrehajtásának részleteit is.
   6. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. március 28-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 347., 2013.12.20., 671. o.
   
      (2)  A Tanács 2002. június 27-i 2002/60/EK irányelve az afrikai sertéspestis elleni védekezésre vonatkozó külön rendelkezések megállapításáról (HL L 192., 2002.7.20., 27. o.).
   
      (3)  A Bizottság 2014. február 18-i 2014/100/EU végrehajtási határozata az afrikai sertéspestis lengyelországi előfordulásával összefüggő egyes átmeneti védekezési intézkedésekről (HL L 50., 2014.2.20., 35. o.).
   
      (4)  A Bizottság 2014. március 12-i 2014/134/EU végrehajtási határozata az afrikai sertéspestis lengyelországi előfordulásával összefüggő egyes védekezési intézkedésekről (HL L 74., 2014.3.14., 63. o.).
   
      (5)  A Bizottság 2014. március 27-i 2014/178/EU végrehajtási határozata az egyes tagállamokban előforduló afrikai sertéspestissel kapcsolatos járványügyi intézkedésekről (Lásd e Hivatalos Lap 47. oldalát.).
   
      (6)  A mezőgazdasági és vidékfejlesztési miniszter 2014. február 26-i rendelete a vadon élő sertéseket érintő afrikai sertéspestissel kapcsolatos intézkedésekről (A Lengyel Köztársaság Jogszabályainak Hivatalos Lapja, 247. fejezet [Dz.U. poz. 247])
   
      (7)  Az Európai Parlament és a Tanács 2013. december 17-i 1306/2013/EU rendelete a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről (HL L 347., 2013.12.20., 549. o.).